## Naredba o zabrani ulaska u Republiku Hrvatsku domaćih i divljih svinja i njihovih proizvoda radi sprječavanja unošenja klasične svinjske kuge

### NN 44/2006 (21.4.2006.), Naredba o zabrani ulaska u Republiku Hrvatsku domaćih i divljih svinja i njihovih proizvoda radi sprječavanja unošenja klasične svinjske kuge

# ministarstvo poljoprivrede, šumarstva i vodnoga gospodarstva

**1095**

Na temelju članka 11. stavka 1. točke 18. Zakona o veterinarstvu (»Narodne
novine«, broj 70/97, 105/01 i 172/03), ministar poljoprivrede, šumarstva i
vodnoga gospodarstva donosi

## NAREDBU

### O ZABRANI ULASKA U REPUBLIKU HRVATSKU DOMAĆIH I DIVLJIH SVINJA I NJIHOVIH PROIZVODA RADI SPRJEČAVANJA UNOŠENJA KLASIČNE SVINJSKE KUGE

I.

1) Radi sprječavanja unošenja u Republiku Hrvatsku klasične svinjske kuge
zabranjuje se ulazak u Republiku Hrvatsku sljedećih pošiljaka:
a) živih domaćih i divljih svinja;
b) sjemena domaćih i divljih svinja;
c) embrija/jajnih stanica domaćih i divljih svinja;
d) svježeg mesa domaćih i divljih svinja;
e) proizvoda od mesa domaćih i divljih svinja koji nisu bili obrađeni na način
kojim bi sa sigurnošću bio uništen virus klasične svinjske kuge;
f) proizvoda životinjskog podrijetla (od svinja) namijenjenih za poljoprivrednu,
industrijsku i drugu uporabu koji nisu bili obrađeni na način kojim bi sa
sigurnošću bio uništen virus klasične svinjske kuge;
g) proizvoda životinjskog podrijetla (od svinja) namijenjenih farmaceutskoj ili
medicinskoj (kirurškoj) uporabi koji nisu bili obrađeni na način kojim bi sa
sigurnošću bio uništen virus klasične svinjske kuge;
h) patološki materijal i biološki proizvodi (od svinja) koji nisu bili obrađeni
na način kojim bi sa sigurnošću bio uništen virus klasične svinjske kuge.
2) Navedena zabrana odnosi se i na pošiljke domaćih i divljih svinja koje
potječu iz drugih država ako se prije ulaska na teritorij Republike Hrvatske
provoze preko država ili dijelova teritorija država koji ne udovoljavaju
odredbama iz točke II. ove Naredbe.

II.

Zabrana navedena u točki I. ove Naredbe ne odnosi se na države ili dijelove
teritorija država u kojima klasična svinjska kuga nije potvrđena u posljednjih
12 mjeseci, u kojima je cijepljenje protiv klasične svinjske kuge službeno
zabranjeno najmanje 12 mjeseci te svinje nisu cijepljene u posljednjih 12
mjeseci.

III.

Zabrana navedena u točki I. ove Naredbe primjenjuje se na pošiljke podrijetlom
iz država odnosno dijelove teritorija država navedenih u prilozima I, II, III,
IV koji su sastavni dio ove Naredbe.

IV.

Zabrana navedena u točki I. ove Naredbe ne primjenjuje se na sljedeće pošiljke:
a) sirove kože ukoliko su bile obrađene na jedan od sljedećih načina:
– tretirane kalcijevom lužinom na pH vrijednosti 12 do 13 najmanje 8 do 10 sati,
te nakon toga tretirane kiselinom na pH vrijednosti 1 do 3 najmanje 6 do 10
sati;
– soljene morskom soli uz dodatak 2% kalcinirane sode najmanje 7 dana, ako su
tako obrađene kože bile skladištene najmanje 30 dana prije utovarivanja u mjestu
podrijetla;
– sušene 42 dana na temperaturi od 20°C;
s tim da način obrade mora biti naznačen na veterinarsko-zdravstvenoj
svjedodžbi;
b) kemijski potpuno obrađeni proizvodi, kao što je wet-blue koža, kromirana
koža, kuhane čekinje, i slično;
c) toplinski obrađena tehnička mast i želatina gdje je za vrijeme obrade
postignuta temperatura u središtu proizvoda od najmanje 70°C;
d) crijeva ukoliko su bila obrađena na jedan od sljedećih načina;
– soljena s NaCl kroz 30 dana;
– bijeljena;
– sušena nakon struganja
s tim da način obrade mora biti naznačen na veterinarsko-zdravstvenoj
svjedodžbi;
e) trofeji divljih životinja kuhani u kipućoj vodi dovoljno vremena da su
otklonjena sva tkiva osim kosti, papaka, pandži ili zubi i koji su bili
dezinficirani sredstvom odobrenim od nadležnog tijela države izvoznice, naročito
upotrebom peroksida kod trofeja koji sadrže kosti
s tim da način obrade mora biti naznačen na veterinarsko-zdravstvenoj
svjedodžbi.

V.

Uz pošiljke navedene u točki IV. ove Naredbe, u Republiku Hrvatsku dozvoljava se
uvoz sljedećih pošiljaka, ukoliko potječu od životinja, rođenih, uzgajanih i
zaklanih u državama odnosno dijelovima država, navedenim u Prilogu I koji je
sastavni dio ove Naredbe:
– hermetički zatvorenih toplinski obrađenih konzervi od mesa, koje su tijekom
proizvodnje bile podvrgnute obradi sa Fo vrijednosti 3 i više, odnosno trajnih
konzervi;
– proizvoda od mesa svinja u kojima je tijekom obrade u cijelom proizvodu
postignuta temperatura od minimalno 70°C;
– termički neobrađenih šunki težine od najmanje 5,5 kg koje su podvrgnute
prirodnoj fermentaciji i zrenju najmanje 9 mjeseci i u kojima je:
– aktivnost vode < 0,93 i
– pH vrijednosti < 6,0.

VI.

Uz pošiljke navedene u točki IV. ove Naredbe, u Republiku Hrvatsku dozvoljava se
uvoz sljedećih pošiljaka, ukoliko potječu od životinja, rođenih, uzgajanih i
zaklanih u državama odnosno dijelovima država navedenim u Prilogu II, koji je
sastavni dio ove Naredbe:
– hermetički zatvorenih toplinski obrađenih konzervi od mesa, koje su tijekom
proizvodnje bile podvrgnute obradi sa Fo vrijednosti 3 i više, odnosno trajnih
konzervi;

VII.

Uz pošiljke navedene u točki IV. ove Naredbe, u Republiku Hrvatsku dozvoljava se
uvoz sljedećih pošiljaka, ukoliko potječu od životinja, rođenih, uzgajanih i
zaklanih u državama odnosno dijelovima država navedenim u prilozima III i IV,
koji su sastavni dio ove Naredbe:
– proizvoda od mesa svinja u kojima je tijekom obrade u cijelom proizvodu
postignuta temperatura od minimalno 80°C.

VIII.

Ova Naredba stupa na snagu danom objave u »Narodnim novinama«.

IX.

Danom stupanja na snagu ove Naredbe prestaje važiti Naredba o zabrani ulaska u
Republiku Hrvatsku domaćih i divljih svinja i njihovih proizvoda radi
sprječavanja unošenja klasične svinjske kuge (»Narodne novine« br. 24/06.).

Klasa: 322-01/06-01/34
Urbroj: 525-01-06-1
Zagreb, 12. travnja 2006.

Ministar
poljoprivrede, šumarstva
i vodnoga gospodarstva
**Petar Čobanković**, v. r.

Prilog I.

– Češka – regije: Breclav, Kromeriz, Vyskov, Hodonin, Uherske Hradiste, Zlin,
Znojmo i Prerov,
– Francuska – područje Bas-Rhine,
– Italija – regija Sardinija,
– Luksemburg,
– Slovačka Republika – regije: Banska Bystrica, Banovce nad Bebravou, Hlohovec,
Ilava, Komarno, Krupina, Lucenec, Levice, Nitra, Nove Mesto nad Vahom, Nove
Zamky, Partizanske, Prievidza, Rimavska Sobota, Topolžčany, Zarnovica, Ziar nad
Hronom i Zvolen.

Prilog II.

– Bahrain,
– Bocvana,
– Kina,
– Kolumbija,
– Etiopija,
– Hong Kong,
– Izrael,
– Indija,
– Island,
– Kenija,
– Maroko,
– Madagaskar,
– Makedonija,
– Mauricijus,
– Namibija,
– Singapur,
– Svaziland,
– Tajland,
– Tunis,
– Urugvaj,
– Zimbabve.

Prilog III.

– Argentina,
– Brazil,
– Bjelorusija,
– Paragvaj,
– Rusija,
– Južnoafrička Republika.

Prilog IV.

– Bugarska,
– Srbija i Crna Gora,
– Meksiko,
– Rumunjska.

Naredba, NN 44/2006-1095
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)